Broj: 711-I-1866-P-309-18/19-08-11

Zagreb, 11. listopada 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo),u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva,na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **u predmetu dužnosnika Ivice Malnara, zamjenika gradonačelnika Grada Kutjeva,** na 65. sjednici, održanoj 11. lipnja 2019.g., donosi sljedeću:

**ODLUKU**

1. **Istovremenim obnašanjem dužnosti zamjenika gradonačelnika Grada Kutjeva i obavljanjem poslova upravljanja u obrtu POLJOPRIVREDNA PROIZVODNJA I USLUGE „MALNAR“ u vlasništvu dužnosnika, u razdoblju od stupanja na dužnost 11. travnja 2014.g. do dana donošenja predmetne Odluke, dužnosnik Ivica Malnar, zamjenik gradonačelnika Grada Kutjeva počinio je povredu članka 14. stavka 1. ZSSI-a.**
2. **Stupanje u poslovni odnos Grada Kutjeva, u kojem dužnosnik obnaša javnu dužnost zamjenika gradonačelnika, i obrta POLJOPRIVREDNA PROIZVODNJA I USLUGE "MALNAR" u vlasništvu dužnosnika, koji poslovni odnos se sastoji u sklapanju Ugovora o sufinanciranju doprinosa iz plaće, KLASA: 402-08/18-01/04, URBROJ: 2177/06-01-18-19 od 24. kolovoza 2018.g., predstavlja povredu članka 17. stavka 1. ZSSI-a.**
3. **Za povredu ZSSI-a, opisanu pod točkom I. ove odluke, dužnosniku Ivici Malnaru izriče se sankcija iz članka 42. stavka 1. podstavka 2. ZSSI-a, obustava isplate dijela neto mjesečne plaće u ukupnom iznosu od 2.000,00 kn, koja će trajati dva mjeseca te će se izvršiti u dva jednaka uzastopna mjesečna obroka, svaki u pojedinačnom mjesečnom iznosu od 1.000,00 kn.**
4. **Na temelju članka 17. stavka 5. ZSSI-a, Povjerenstvo će bez odgađanja dostaviti ovaj predmet nadležnom državnom odvjetništvu na daljnje postupanje radi utvrđenja ništetnosti pravnog posla iz točke II. izreke ove Odluke.**
5. **Poziva se dužnosnik Ivica Malnar da bez odgađanja razriješi situaciju povrede odredbi ZSSI-a opisanu u točki I. izreke ove Odluke.**

Obrazloženje

Povjerenstvo je na 28. sjednici, održanoj 16. studenog 2018.g., pokrenulo postupak za odlučivanje o sukobu interesa protiv dužnosnika Ivice Malnara, zamjenika gradonačelnika Grada Kutjeva, zbog moguće povrede članka 14. stavka 1. ZSSI-a, koja proizlazi iz istovremenog obnašanja navedene javne dužnosti te obavljanja poslova upravljanja u obrtu POLJOPRIVREDNA PROIZVODNJA I USLUGE „MALNAR“, u vlasništvu dužnosnika.

Povjerenstvo je na 45. sjednici, održanoj 5. travnja 2019.g., protiv istog dužnosnika pokrenulo postupak i zbog moguće povrede članka 17. stavka 1. ZSSI-a, koja proizlazi iz stupanja u poslovni odnos Grada Kutjeva, u kojem dužnosnik obnaša javnu dužnost, i obrta POLJOPRIVREDNA PROIZVODNJA I USLUGE "MALNAR" u vlasništvu dužnosnika, a koji se sastoji u sklapanju Ugovora o sufinanciranju doprinosa iz plaće, KLASA: 402-08/18-01/04, URBROJ: 2177/06-01-18-19 od 24. kolovoza 2018.g.

Dužnosnik je 6. prosinca 2018.g. i 7. svibnja 2019.g. dostavio pisana očitovanja na predmetne Odluke o pokretanju postupka u kojima je u bitnom naveo kako je dužnost zamjenika gradonačelnika Grada Kutjeva obnašao u mandatu 2014-2017 te da istu dužnost obnaša i u aktualnom mandatu od 26. svibnja 2017.g. Dužnosnik također navodi kako je 24.listopada 2017.g. Povjerenstvu podnio Izvješće o imovinskom stanju dužnosnika povodom ponovnog imenovanja/ izbora na istu dužnost. Pod rubrikom „*Podaci o drugim poslovima
dužnosnika tijekom obnašanja mandata*“  dužnosnik je naveo kako je od 28.siječnja 1999.g. vlasnik obrta PPU Malnar, Bektež. Obrt je u Obrtnom registru upisan 14.siječnja 1999.g., te u registru nije navedeno da dužnosnik obrt vodi putem poslovođe.

Dužnosnik dalje navodi kako poslove upravljanja u obrtu POLJOPRIVREDNA PROIZVODNJA I USLUGE „MALNAR“ vodi osobno, odnosno nema drugu osobu zaposlenu radi obavljanja funkcije poslovođe i iz razloga što je navedeni obrt sklopio sa Agencijom za plaćanja u poljoprivredi, ribarstvu i ruralnom razvoju Ugovor o dodjeli
sredstava iz IPARD programa kojim su strogo definirana i specificirana prava i obveze obiju ugovornih strana, a prije svega dužnosnika kao osobe korisnika sredstava iz IPARD programa. U članku 8. navedenog Ugovora navedeno je: „1. da neće promijeniti namjenu i vrstu ulaganja za koje mu se odobravaju sredstva sukladno Odluci o isplati te se obvezuje da ulaganje neće izložiti bitnim izmjenama (izmjene koje bi utjecale na prirodu ulaganja ili na uvjete provođenja ulaganja, promjenu vlasništva ili izmjene koje bi rezultirale prekidom ili premještanjem proizvodne aktivnosti), tijekom 5 (pet) godina od dana konačne isplate sredstava potpore APPRRR-a.“. Dužnosnik stoga tumači da u roku od 5 godina nakon sklapanja ugovora i konačne isplate dodijeljenih sredstava, ne smije niti može izvršiti izmjene koje bi utjecale na prirodu
ulaganja, na uvjete provođenja ulaganja, promjenu vlasništva, jer je ugovor kao i usluge,
radovi, mehanizacija, oprema, a naposljetku i sama sredstva koja je dobio njegov obrt vezano za njega osobno kao vlasnika obrta i odgovornu osobu unutar istoga.

Zbog navedenog dužnosnik navodi kako tijekom vremenskog razdoblja od 5 godina od dana sklapanja ugovora i konačne isplate, nije mogao prenijeti poslove upravljanja na drugu
osobu odnosno na poslovođu. Tim više što je Zakonom o obrtu jasno navedeno da poslovođa
vodi obrt u ime i za račun obrtnika, kao i da za obveze koje nastaju u obavljanju obrta obrtnik
odgovara cjelokupnom svojom imovinom. Dužnosnik napominje kako je predmetni Ugovor sklopljen 2013.gg., dakle godinu dana prije njegovog stupanja na dužnost zamjenika gradonačelnika.

Dužnosnik u odnosu na Ugovor o sufinanciranju doprinosa iz plaće navodi kako je točno da je Grad Kutjevo s obrtom POLJOPRIVREDNA PROIZVODNJA I USLUGE ,,MALNAR“ sklopio Ugovor o sufinanciranju doprinosa iz plaće, KLASA: 402-08/18-01/04 od 24.
kolovoza 2018.g., o čemu se Grad Kutjevo i očitovalo na zahtjev Povjerenstva. Uvidom u Ugovor o sufinanciranju doprinosa iz plaće, KLASA: 402-08/18-01/04 od 24. kolovoza 2018.g. dužnosnik navodi da je utvrđeno kako je isti sklopio Grad Kutjevo s jedne i obrt u njegovom vlasništvu s druge strane. Predmetnim Ugovorom se Grad Kutjevo obvezuje dati navedenom obrtu kao korisniku potpora Programa poticanja gospodarstva, Mjera 1, periodične novčane iznose namijenjene sufinanciranju doprinosa iz plaće u skladu s odredbama Ugovora, a koji ugovor je sklopljen iz razloga što su svi uvjeti iz predmetne Mjere 1 bili zadovoljeni i ispunjeni da bi se moglo ostvariti pravo na potporu.

Obzirom na sadržaj članka 17. stavka 1. ZSSI-a, dužnosnik smatram za krucijalnim i bitnim istaknuti da isključivo zbog činjenice da unutar roka od 5 godina po Ugovoru o dodjeli sredstava iz IPARD programa nije mogao izvršiti prijenos poslova upravljanja obrtom na poslovođu. Predmetni Ugovor o sufinanciranju doprinosa iz plaće je potpisao on kao vlasnik obrta. Također navodi da je rok od 5 godina istekao, i da u sljedećih mjesec dana treba izaći
komisija za završnu provjeru, i nakon toga će biti u pravnoj mogućnosti izvršiti prijenos
poslova upravljanja obrtom na poslovođu.

Uvidom u Registar dužnosnika utvrđeno je kako je dužnosnik Ivica Malnar dužnost zamjenika gradonačelnika Grada Kutjeva obnašao u mandatu 2014. - 2017. te da istu dužnost obnaša od 26. svibnja 2017.g. Člankom 3. stavkom 1. podstavkom 43. ZSSI-a propisano je da se dužnosnicima u smislu navedenog Zakona smatraju i gradonačelnici, općinski načelnici i njihovi zamjenici. Stoga je i Ivica Malnar, povodom obnašanja dužnost zamjenika gradonačelnika Grada Kutjeva, obvezan postupati sukladno odredbama ZSSI-a.

Dužnosnik Ivica Malnar je dana 24. listopada 2017.g. podnio Izvješće o imovinskom stanju dužnosnika povodom ponovnog imenovanja/izbora na istu dužnost. Uvidom u dostavljeno izvješće Povjerenstvo je utvrdilo kako je dužnosnik pod rubrikom „Podaci o drugim poslovima dužnosnika tijekom obnašanja mandata“ naveo kako je od 28. siječnja 1999.g. vlasnik obrta PPU Malnar, Bektež.

Uvidom u Obrtni Registar Ministarstva gospodarstva, poduzetništva i obrta utvrđeno je da je pod MBO: 90379110 upisan obrt naziva POLJOPRIVREDNA PROIZVODNJA I USLUGE "MALNAR", u vlasništvu dužnosnika Ivice Malnara. Navedeni obrt upisan je u Registar 14. siječnja 1999.g. U Registru nije navedeno da dužnosnik obrt vodi putem poslovođe.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova, odnosno nadzornih odbora izvanproračunskih fondova niti obavljati poslove upravljanja u poslovnim subjektima.

Člankom 4. stavkom 4. ZSSI-a, propisano je da se poslovnim subjektom u smislu navedenog zakona smatraju trgovačka društva, ustanove i druge pravne osobe te drugi subjekti poslovnih odnosa kao što su trgovci pojedinci, **obrtnici** i nositelji samostalnih djelatnosti te nositelji i članovi drugih poslovnih subjekata osnovanih na temelju zakona.

Slijedom navedenog, upravljanje obrtom predstavlja obavljanje poslova upravljanja u poslovnom subjektu, pa bi stoga upravljanje obrtom uz istovremeno obnašanje dužnosti zamjenika gradonačelnika predstavljalo povredu članka 14. stavak 1. ZSSI-a.

Napominje se da je člankom 28. Zakona o obrtu („Narodne novine“, broj: 143/13.) propisano da obrtnik može obrt voditi sam ili putem poslovođe koji mora biti u radnom odnosu kod obrtnika i ispunjavati uvjete propisane u navedenom zakonu, koji će obrt voditi u ime i za račun obrtnika, dok je člankom 29. Zakona o obrtu propisano da vođenje obrta putem poslovođe obrtnik prijavljuje mjesno nadležnom uredu državne uprave u županiji na čijem području se nalazi sjedište obrta, koje rješenjem utvrđuje vođenje obrta putem poslovođe i obavlja upis u Obrtni registar.

Za obrt POLJOPRIVREDNA PROIZVODNJA I USLUGE "MALNAR", u vlasništvu dužnosnika Ivice Malnara, u Obrtnom registru upisan je podatak da je pretežita djelatnost obrta uzgoj žitarica (osim riže), mahunarki i uljanog sjemenja. U podacima upisanim u izvatku iz obrtnog registra nije navedeno da bi navedeni obrt imao drugu osobu zaposlenu radi obavljanja funkcije poslovođe. Obrtni registar je, sukladno članku 13. stavku 1. Zakona o obrtu, javna knjiga te se podaci upisani u istom registru smatraju točnim i istinitim.

Slijedom navedenog, iz gore navedenih podataka i dokumentacije te očitovanja samog dužnosnika Povjerenstvo je utvrdilo kako je dužnosnik Ivica Malnar istovremeno uz obnašanje dužnosti zamjenika gradonačelnika Grada Kutjeva, od stupanja na dužnost 11. travnja 2014.g. do dana donošenja predmetne Odluke, obavljao i poslove upravljanja u obrtu POLJOPRIVREDNA PROIZVODNJA I USLUGE „MALNAR“ u vlasništvu dužnosnika, što je protivno zabrani iz članka 14. stavka 1. ZSSI-a te je odlučilo kao u točki I. izreke ove Odluke.

U odnosu na navode dužnosnika Povjerenstvo napominje kako isti ne isključuju odgovornost dužnosnika za utvrđenu povredu Zakona. Zabrana iz članka 14. stavka 1. ZSSI-a propisana je beziznimno te se dužnosnik navedenog ograničenja ne može osloboditi zbog ugovornih obveza koje je preuzeo prije stupanja na dužnost. Dužnosnik je osobno odgovoran za postupanje sukladno odredbama ZSSI-a te je prilikom stupanja na dužnost morao biti svjestan svih ograničenja koja mu preuzimanjem javne dužnosti Zakon nameće.

S obzirom da se dužnosnik Ivica Malnar u trenutku donošenja predmetne Odluke i dalje nalazi u povredi članka 14. stavka 1. ZSSI-a, Povjerenstvo je odlučilo kao u točki V. izreke ove odluke.

Nadalje, člankom 17. stavkom 1. ZSSI-a propisano je da poslovni subjekt u kojem dužnosnik ima 0,5% ili više udjela u vlasništvu (kapitalu trgovačkog društva) ne može stupiti u poslovni odnos s tijelom javne vlasti u kojem dužnosnik obnaša dužnost niti smije biti član zajednice ponuditelja ili podisporučitelj u tom poslovnom odnosu. Stavkom 3. istog članka propisano je da je dužnosnik dužan u roku od 30 dana od dana stupanja na dužnost izvijestiti Povjerenstvo o nazivu, osobnom identifikacijskom broju i sjedištu poslovnog subjekta iz stavka 1. i 2. toga članka te je dužan redovito izvještavati Povjerenstvo o svim nastalim promjenama podataka o poslovnim subjektima u odnosu na koje ne smije stupati u poslovni odnos sukladno stavcima 1. i 2. toga članka u roku od 30 dana od nastale promjene. Stavkom 5. istog članka propisano je da su pravni poslovi sklopljeni protivno odredbama stavka 1. i 2. toga članka ništetni te da će Povjerenstvo bez odgađanja dostaviti predmet nadležnom državnom odvjetništvu na daljnje postupanje radi utvrđenja ništetnosti pravnog posla.

Povjerenstvo je u predmetnom postupku također utvrdilo i kako je Grad Kutjevo, kao tijelo javne vlasti u kojem dužnosnik obnaša dužnost, ulazilo u poslovni odnos s poslovnim subjektom Obrt POLJOPRIVREDNA PROIZVODNJA I USLUGE "MALNAR" u vlasništvu dužnosnika i to na temelju Ugovora o sufinanciranju doprinosa iz plaće, KLASA: 402-08/18-01/04, URBROJ: 2177/06-01-18-19 od 24. kolovoza 2018.g. Stupanje u navedeni poslovni odnos predstavlja povredu članka 17. stavka 1. ZSSI-a te je odlučeno kao u točki II. izreke ove Odluke.

 Slijedom članka 17. stavka 5. ZSSI-a, kojim je propisano da su pravni poslovi sklopljeni protivno odredbama stavka 1. i 2. toga članka ništetni te da će Povjerenstvo bez odgađanja dostaviti predmet nadležnom državnom odvjetništvu na daljnje postupanje radi utvrđenja ništetnosti pravnog posla, odlučeno je kao u točki IV. izreke.

Člankom 42. ZSSI-a propisane su sankcije koje se mogu izreći za povredu odredbi navedenog zakona. Prilikom odmjeravanja vrste i visine sankcije Povjerenstvo je ocijenilo sve okolnosti o kojima ovisi odgovornost dužnosnika za počinjenu povredu ZSSI-a, kao i težinu nastalih posljedica povrede. Kao okolnost koja je utjecala na nužnost izricanja sankcije obustave isplate dijela neto mjesečne plaće kao teže vrste sankcije, Povjerenstvo je cijenilo činjenicu da je dužnosnik počinio više različitih povreda ZSSI.

Člankom 44. stavkom 1. ZSSI-a propisano je da sankciju obustave isplate dijela neto mjesečne plaće Povjerenstvo izriče u iznosu od 2.000,00 do 40.000,00 kuna, vodeći računa o težini i posljedicama povrede Zakona. Kao okolnost koja je utjecala na izricanje više sankcije unutar propisanog raspona, Povjerenstvo je cijenilo okolnosti da se dužnosnik duže vremensko razdoblje nalazi u utvrđenim povredama Zakona. Kao okolnost koja je utjecala na izricanje niže sankcije unutar propisanog raspona Povjerenstvo je cijenilo okolnost da dužnosnik dužnost obnaša kao volonter.

Povjerenstvo smatra da je za utvrđenu povredu ZSSI-a primjerena sankcija obustava isplate dijela neto plaće u iznosu od 2.000,00 kn, koja će trajati dva mjeseca te će se izvršiti u dva jednaka uzastopna mjesečna obroka, svaki u pojedinačnom mjesečnom iznosu od 1.000,00 kn.

Slijedom navedenog Povjerenstvo je donijelo odluku kako je navedeno u izreci ovog akta.

 PREDSJEDNICA POVJERENSTVA Nataša Novaković, dipl. iur.

Uputa o pravnom lijeku:

Protiv ove odluke Povjerenstva dužnosnik može pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Ivica Malnar, elektroničkom dostavom
2. Objava na internetskoj stranici Povjerenstva
3. Pismohrana